b'\n_START_ARTICLE_\n\xc5\xa0tevilo\n_START_SECTION_\nRaz\xc5\xa1iritve\n_START_PARAGRAPH_\nNov razvoj je prinesel hiperrealna \xc5\xa1tevila in surrealna \xc5\xa1tevila, ki raz\xc5\xa1irijo realna \xc5\xa1tevila z dodajanjem neskon\xc4\x8dno majhnih in neskon\xc4\x8dno velikih \xc5\xa1tevil._NEWLINE_Namesto poljubno neskon\xc4\x8dno dolgih decimalnih zapisov desno za decimalno vejico, ki vodijo od racionalnih do realnih \xc5\xa1tevil, lahko dopustimo neskon\xc4\x8dne decimalne zapise levo od decimalne vejice, kar nas pripelje do p-adi\xc4\x8dnih \xc5\xa1tevil._NEWLINE_Ordinalna \xc5\xa1tevila in kardinalna \xc5\xa1tevila so posplo\xc5\xa1itev naravnih \xc5\xa1tevil za merjenje velikosti neskon\xc4\x8dnih mno\xc5\xbeic._NEWLINE_Aritmeti\xc4\x8dne operacije, kot sta dvo\xc4\x8dleni operaciji se\xc5\xa1tevanja in mno\xc5\xbeenja, posplo\xc5\xa1imo v matemati\xc4\x8dni veji abstraktne algebre. S tem dobimo algebrske strukture grupo, kolobar in obseg.'